## Marián Cano destaca l’avanç de la Conselleria en el Pla estratègic de l’audiovisual per a reforçar el creixement del sector

*** La consellera d’Innovació subratlla l’objectiu de la Generalitat d’accelerar un procés de diversificació d’esta indústria
* El sector audiovisual en la Comunitat Valenciana el formen 801 empreses, el 8 % del total nacional, i la seua afiliació a la Seguretat Social s’ha incrementat des de 2016 en més d’un 70 %**

**Alicante.**

La consellera d’Innovació, Indústria, Comerç i Turisme, Marián Cano, ha anunciat que la Generalitat “està avançant en el desenrotllament del Pla estratègic de l’audiovisual per a fer d’esta indústria un referent internacional en la producció cinematogràfica”.

“Per a fer-ho, compta amb la col·laboració del clúster audiovisual de la Comunitat Valenciana”, ha puntualitzat Marián Cano, qui a més ha afegit que “el Consell, a través de la Conselleria d’Innovació, Indústria, Comerç i Turisme i dels estudis de Ciutat de la Llum, té com a objectiu accelerar un procés de diversificació de la indústria audiovisual que reforce el seu creixement”.

Cano ha explicat que “els actors principals del pla seran els estudis de Ciutat de la Llum, l’Institut Valencià de Cultura (IVC) i la televisió autonòmica (À Punt), juntament amb el desenrotllament de l’activitat privada del mateix sector”.

La consellera ha manifestat que “l’activació d’este pla forma part de la línia de col·laboració establida amb el clúster audiovisual de la Comunitat Valenciana i està cridada a rellançar de manera definitiva un sector clau en l’economia de la Comunitat Valenciana. Un sector que en l’actualitat inclou 801 empreses en 2024 (el 8 % del total nacional) i l’afiliació del qual a la Seguretat Social s’ha incrementat des de 2016 en més d’un 70 %”.

Una altra de les ferramentes articulades per a impulsar el sector audiovisual valencià és l’anomenada Comunitat Valenciana Film Commission, un nou organisme creat per a facilitar la labor de les productores, atraure projectes i coordinar la labor de les *film office* locals de tota la zona.

Paral·lelament, la Ciutat de la Llum ha rellançat la seua escola de cine i per a això manté una col·laboració amb l’Escola Superior de Cinema i Audiovisuals de Catalunya que pretén tancar els seus dos primers anys amb prop de 300 estudiants formats en professions específiques del sector. L’aposta per l’especialització de l’alumnat també està comptant amb institucions acadèmiques i professionals de la Comunitat, que estan posant el focus en el potencial d’este sector audiovisual.

Per això, a més de formar professionals, es treballa a encoratjar el retorn del talent que ja existia fa anys, la qual cosa ha permés a Ciutat de la Llum comptar ja amb una base de dades amb 300 persones registrades i reconegudes en IMDb (Base de dades del sector audiovisual en Internet), la qual cosa reflectix la qualitat i el talent dels nostres professionals.

Una altra de les claus del pla estratègic passa, en paraules de la titular de la Innovació, Indústria, Comerç i Turisme, “per consolidar una línia de suport financer al sector audiovisual, tant en la promoció com en l’atracció de rodatges. En este sentit, la Generalitat i la indústria audiovisual mantenen un diàleg continuat per a millorar i adequar les pròximes convocatòries d’ajudes a les necessitats del sector audiovisual valencià”.

En línia amb l’anterior convé recordar que per a contribuir al desenrotllament de l’activitat audiovisual el Consell disposa de diverses línies de suport al sector, entre les quals hi ha la línia de finançament dotada amb 8,5 milions d’euros de l’Institut Valencià de Cultura (IVC).

A estes xifres se sumen els 4,7 milions destinats per la Direcció General d’Innovació per a donar suport als rodatges de cine; la partida específica de 2,5 milions que Á Punt destina a produir pel·lícules, sèries, documentals, curtmetratges i animació valenciana, i els 1,5 milions que el Consell té assignats a programes en directe.

Fecha: 24/02/2025